Mandag formiddag har regeringen præsenteret sin nye strategi for luftfarten i Danmark.

Den danske regering vil presse billetpriserne ned i Københavns Lufthavn. Samtidig vil regeringen have hurtigere sikkerhedskontrol i lufthavnen.

Det har transport-, bygnings- og boligminister Ole Birk Olesen (LA) og erhvervsminister Brian Mikkelsen (K) mandag formiddag fortalt på et pressemøde, hvor regeringen fremlagde sin nye strategi for luftfarten i Danmark.

Helt konkret har regeringen anbefalet Københavns Lufthavn at undersøge alle muligheder for et lavere takstniveau, altså billetpriserne, for indenrigsflytrafikken. Sammen med flere daglige ruter skal det sikre, at Københavns Lufthavn fortsat er Skandinaviens største af sin slags og kan nå 40 mio. passagerer om året. I øjeblikket er der årligt 29 mio. passagerer i lufthavnen.

»Regeringen vil styrke grundlaget for flere ruter og daglige afgange fra Københavns Lufthavn,« sagde Ole Birk Olesen på mandagens pressemøde.

Han blev bakket op af Brian Mikkelsen, som fortalte, at det er vigtigt for både erhvervslivet og turismen i Danmark, at luftfarten i landet er konkurrencedygtig og kan have ruter til vigtige destinationer.

Den nye strategi indbefatter også, at ventetiden i passagervendte områder som sikkerhedskontrollen, paskontrollen og bagageudleveringen i Københavns Lufthavn skal kortes ned. Det hele begynder med sikkerhedskontrollen, hvor regeringen anbefaler helt konkrete servicemål.

Den gennemsnitlige ventetid for en passager i sikkerhedskontrollen må højest være fem minutter, hvis det står til regeringen.

Den danske stat ejer 39,2 pct. af aktierne i Københavns Lufthavne. På mandagens pressemøde forklarede Brian Mikkelsen, at staten ingen planer har om at sælge den aktiepost.

Umiddelbart i forlængelse af pressemødet har Københavns Lufthavne udsendt en fondsbørsmeddelelse, hvori den skriver, at den er blevet informeret om regeringens luftfartsstrategi, og at det er de ændringer »kan have væsentlig negativ indvirkning på lufthavnens strategi, forretning og økonomi«.

Københavns Lufthavn er lige nu i gang med en historisk udvidelse, der skal give plads til 17 nye langdistanceruter, skabe 9.000 nye job og kommer til at koste 20 mia. kr. Regeringen meldte mandag ud, at den støtter udvidelsesplanerne.

Københavns Lufthavn er Nordens største lufthavn med et passagertal, der i 2016 rundede 29 mio. Det er 3,2 og 4,3 mio. flere passagerer, end der var i henholdsvis Oslo og Stockholms lufthavne sidste år.

Københavns Lufthavne omsatte i 2016 for 4,4 mia. kr. og hentede et overskud hjem på 1,3 mia. kr. efter skat.

I maj offentliggjorde Københavns Lufthavne, at storaktionæren Macquarie Group, der ejer 57,7 pct. af aktierne i lufthavnen sammen med den canadiske pensionskasse Ontario Teachers Pension Plan, vil forsøge at sælge sin aktiepost.

Macquarie købte sig ind i Københavns Lufthavne i 2005. Dengang købte kapitalfonden 52,4 pct. af aktierne i Københavns Lufthavne. I 2011 dannede kapitalfonden et selskab sammen med Ontario Teachers Pension Plan. Det selskab ejer altså nu 57,7 pct. af aktierne i lufthavnen.